Tiedot käyvät ilmi Veronmaksajain keskusliiton tekemästä kansainvälisestä palkkaverovertailusta (siirryt toiseen palveluun). Siinä vertailtiin 18 Suomen kaltaisen maan verotusta Euroopassa, Pohjois-Amerikassa ja Aasiassa.

Euroopan ulkopuolisissa vertailumaissa (Yhdysvallat, Kanada, Australia ja Japani) tuloverotus oli kaikissa tuloluokissa selvästi eurooppalaista kevyempää.

Pienituloisten verotus sama kuin Euroopassa

Suomessa pienten palkkojen verotus on eurooppalaista keskitasoa. Vertailussa 27 300 euroa vuodessa ansaitsevan perheettömän palkansaajan tuloveroprosentti oli 23,9 eurooppalaisten vertailumaiden keskiarvon ollessa 24,1 prosenttia.

Keskituloisilta kerätään suuremmat veropotit

Keskituloiset ovat Suomessa vertailumaita tiukemmilla. Noin 41 000 euroa ansaitseva maksaa Suomessa veroa 31,6 ja eurooppalaisissa vertailumaissa 28,9 prosenttia.

Naapurimaamme Ruotsi verottaa tämän verran tienaavia peräti 6,3 prosenttiyksikköä lievemmin kuin Suomi.

Verotuksen progressiivisuus alkaa toden teolla näkyä tulojen kasvaessa. Vuodessa reilut 64 000 euroa tienaava maksaa tuloistaan veroa 38 prosenttia. Yhtä paljon ansaitsevien eurooppalaisten keskimääräinen veroprosentti jää 33,6:een.

Rikkaat maksavat Suomessa paljon veroja

Hyvätuloisia perheettömiä rokotetaan Suomessa reippaasti. Noin 135 000 ansaitsevan tuloveroprosentti on lähes 48, kun se Euroopan vertailumaissa on noin 40 prosenttia

Esimerkkiperhe, jossa on kaksi keskituloista palkansaajaa ja kaksi lasta, maksaa myös Suomessa enemmän veroa kuin useimmissa vertailumaissa. Enemmän veroa perheet maksavat vain Itävallassa, Tanskassa, Belgiassa ja Italiassa.

Lisätulot eivät Suomessa kannata

Palkkaverotusta on Suomessa kiristetty kolme vuotta peräkkäin. Veronmaksajain keskusliiton mukaan muualla verotusta on pikemminkin kevennetty, jotta talous piristyisi.

Liitto toteaa vertailun perusteella, ettei Suomen tuloverotus kannusta paremmin palkatun työn tai lisätulojen hankkimiseen.

Päivitys 26.11. ko 14.35: Jutun grafiikoihin on lisätty kutakin tuloluokkaa kevyimmin ja raskaimmin verottavat maat.